የኢትዮጵያ ንግድ ባንክ ሰራተኞች ማህበር ለኮሮና ወረርሽኝ መከላከል ስራ  የ3 ሚሊዮን ብር ድጋፍ አደረገ
የኢትዮጵያ ንግድ ባንክ ሰራተኞች ማህበር ለኮሮና ቫይረስ ወረርሽኝ የመከላከል ስራ  የ3 ሚሊዮን ብር ድጋፍ አደረገ።ዛሬ የተደረገውን የድጋፍ ገንዘብ ቼክ በቦታው ተገኝተው የተቀበሉት የአገር አቀፍ  ዋና ግብረ ኃይል ኮሚቴ አባል የሆኑት ወይዘሮ አዳነች አቤቤ እና ዶክተር ኢንጂነር አብረሃም በላይ ናቸው፡፡   የኢትዮጵያ ንግድ ባንክ ሰራተኞች ማህበር ፕሬዚዳንትና የባንኩ የኮሮና ቫይረስ ወረርሽኝ መከላከያ ግብረ ኃይል ኮሚቴ አባል አቶ ኦላኒ ሴቀታ እንደገለፁት፤ ወረርሽኙ በአገሪቱ መከሰቱን ተከትሎ መንግስት ያቀረበውን ጥሪ በመቀበል የባንኩ ሰራተኛ የ3 ሚሊዮን ብር ድጋፍ አድርጓል፡፡ ይህ ድጋፍም የመጨረሻ ሳይሆን ወረርሽኙ እስከሚወገድ ድረስ ተጠናክሮ የሚቀጥል ይሆናል፡፡እርሳቸው እንደገለፁት፤ ባንኩ የህዝብ ስለመሆኑ ቀደም ሲል የአስር ሚሊዮን ብር ድጋፍ በማድረግ መሪነቱን አሳይቷል፡፡ ሰራተኞቹም የዚህ አንጋፋ ባንክ ሰራተኞች በመሆናቸው ኩራት ተሰምቷቸዋል፡፡ እነርሱም አገራዊ ኃላፊነታቸውን በግምባር ቀደምትነት በመወጣት ላይ ናቸው፡፡የባንኩ ዋና የሰው ኃይል መኮንንና የባንኩ የግብረ ኃይል ኮሚቴ ሰብሳቢ አቶ አሊ አህመድ በበኩላቸው፤ ባንኩ ወረርሽኙን ለመከላከል ያግዝ ዘንድ ቀደም ሲል የአስር ሚሊዮን ብር ድጋፍ ማድረጉን አስታውሰው፤ ማህበሩ ደግሞ አሁን ያደረገውን ድጋፍ አመስግነዋል፡፡ ወረርሽኙም አሳሳቢ በመሆኑ ሁሌም ከመንግስት ጎን እንደሚቆሙም ተናግረዋል፡፡ቼኩን በቦታው ተገኝተው የተቀበሉት የኢፌዴሪ ጠቅላይ ዓቃቤ ህግና የአገር አቀፍ ግብረ ኃይሉ ኮሚቴ አባል ወይዘሮ አዳነች አቤቤ  ማህበሩ ላደረገው በጎነትና መልካምነት በራሳቸውና በድጋፍ አሰባሳቢው ስም አመስግነዋል፡፡ የሶስት ሚሊዮን ብር ድጋፍ ማህበሩ ማድረጉ ከሰራተኛው ወርሃዊ መዋጮ የተገኘ እንጂ የተለየ ገቢ ስላለው አለመሆኑን ጠቅሰው፤ ይህም የራሳቸው የሆነ ቋሚ ገቢ ያላቸውን የህብረተሰብ ክፍሎችን ለማነሳሳት ምሳሌ ሊሆን እንደሚችል አመልክተዋል፡፡ወረርሽኙን ገንዘብ በመያዝ ብቻ ማምለጥ እንደማይቻል ጠቅሰው፤ በወረርሽኙ መወረር ሲመጣ ግን ገንዘብ ወረቀት ሊሆን እንደሚችልም አስረድተዋል፡፡ ወደዚህ የከፋ ችግር ከመገባቱ በፊት ግን መከላከሉን በመተግበር እርስ በእርስ ደግሞ መረዳዳት ትልቅ ኃላፊነትን እንደመወጣት የሚቆጠር መሆኑን ተናግረዋል፡፡ እስካሁን የድጋፍ እጃቸውን የዘረጉትን አመስግነው፤ ሌሎቹም የየበኩላቸውን እንዲወጡ ጥሪ አቅርበዋል፡፡የኢፌዴሪ ኢኖቬሽንና ቴክኖሎጂ ሚኒስትርና የአገር አቀፍ ኮቪድ 19 ዋና ግብረ ኃይል ኮሚቴ አባል ዶክተር ኢንጂነር አብረሃም በላይ በበኩላቸው፤ የባንኩ የሰራተኞች ማህበር የኮሮና ቫይረስ ወረርሽኝ  መካላከል ስራ ድጋፍ ማድረጉ ትልቅ ትርጉም እንዳለው ተናግረዋል፡፡በየቅርንጫፉ ደግሞ ተገልጋይ እንዳይጉላላ ደፋ ቀና እያሉ በመስራታቸውም ታላቅ አክብሮት እንዳላቸው ገልፀዋል፡፡ ሌሎቹም ከእነሱ በመማር ድጋፋቸውንና አገልግሎታቸውንም በትጋት እንዲወጡ ጥሪ አቅርበዋል፡፡የኢትዮጵያ ንግድ ባንክ ከ60 ሺህ በላይ ሰራተኞች ያሉት ሲሆን፣ ከእነዚህ ውስጥ ደግሞ ወደ 40 ሺህ ያህሉ ቋሚ ናቸው፡፡ ባንኩ ከ24 ሚሊዮን በላይ ደንበኞች ሲኖሩት፣ በቀን ወደ አንድ ሚሊዮን ደንበኞችን ያገለግላል፡፡  ወይዘሮ አዳነች አቤቤ ከመርሃግብሩ መጠናቀቅ በኋላ ብሄራዊ የደም ባክ በመገኘት ደም መለገሳቸው ታውቋል፡፡  በአስቴር ኤልያስፎቶ ሀዱሽ አብርሃ 